Per Clausen (EL), 2008-05-07:
Lad mig i den sammenhæng sige, at Enhedslisten er tilhænger af det her forslag, men den dag, vi står over for at få et flertal i Folketinget for et roadpricing-system, vil Enhedslistens stemmer heller ikke mangle der.
Problemet lige nu er jo, at ligegyldigt hvad man finder på på det her område, er der et flertal imod, og jeg vælger da også at opfatte den socialdemokratiske ordførers udtalelser på den måde, at hvis det på et tidspunkt viser sig, at det her er det, man kan komme igennem med, og at man ikke kan komme igennem med roadpricing, er man villig til at se på det.
De trafikale trængsler, som er i de store byer, skal efter Enhedslistens opfattelse stoppes.
De mange biler er en alvorlig trussel mod miljøet og mod det almindelige byliv, der har stadig sværere ved at udfolde sig.
Resultatet er også, at mange flygter ud af storbyerne, ud i de grønne forstæder, men typisk efterlader de jo jobbet inde i byen.
Mennesker, der er flyttet til Nordsjælland, fordi de har haft økonomiske muligheder for det, men som stadig væk har deres arbejdsplads i Københavns centrum, er jo et godt eksempel på det, og så er vi jo lige vidt, når forstadsbeboerne hver morgen atter sætter sig ind i den trekvarttomme bil og triller ind for at forurene den by, de lige har forladt.
Det er det pendlercirkus, regeringen hidtil har afvist at gøre noget ved, men som det her forslag nu forsøger at rette op på, og det støtter Enhedslisten gerne.
Vi kan jo ikke vente 10-15 år på, at Metrocityringen skal klare problemerne, for bortset fra, at den formentlig kun vil fjerne ca. 1 pct. af de biler, der til den tid vil køre rundt i gaderne i København, og ikke er koblet op på de store indfaldsveje, så afhjælper den jo ikke trængselsproblemerne i alle de andre byer, der også er ved at blive kvalt i biler.
Og det er derfor, vi sådan set mener, at det er meget fornuftigt, at man indfører mulighed for også at indføre betalingsordninger i andre kommuner, og at det er sådan, at indførelsen af bompenge beror på et lokalt skøn.
Det er jo sådan, at københavnerne er positivt indstillet.
Der må jo være en del partier, som har nogle lidt festlige møder, når de mødes med deres venner i Borgerrepræsentationen.
Det er jo også sådan, at to ud af tre københavnere ønsker bompenge indført.
Om det så er Venstres trafikordfører på Københavns Rådhus, så støtter han ideen.
Der er gjort masser af erfaringer, primært gode erfaringer, med bompenge i London, Oslo, Stockholm og Singapore, i hvert fald forstået på den måde, at man har fået nedbragt myldretidstrafikken.
Det er selvfølgelig rigtigt, at man skal være opmærksom på, at man ikke indfører ordninger, som er bureaukratiske og koster masser af penge, fordi det faktisk er uhyre fornuftigt, at man bruger de penge, man får i kassen, til at forbedre den kollektive trafik, sådan at vi altså ikke kun opnår den effekt, at vi reducerer biltrafikken, fordi det bliver dyrere at køre, men også giver nogle gode alternative muligheder.
Men efter vores opfattelse er det altså sådan, at man bliver nødt til at gå det skridt videre, at man er villig til at erkende, at bilister i fremtiden også kommer til at være med til at betale for de nødvendige forbedringer af den kollektive trafik, og jeg synes sådan set, at SF's forslag her på en række områder indeholder nogle gode og fornuftige forslag til tiltag, der kunne gøres i Københavns kommune.
Derfor synes jeg, at den måde at kombinere det på, at man har betalingsordninger, samtidig med at man forbedrer alternativerne, faktisk er en rigtig god idé.
Så Enhedslisten støtter det her forslag, og så må vi jo håbe på, at man i hvert fald inden for en overskuelig fremtid får en eller en form for betalingsordning med hensyn til bilkørsel.